**René Weiler** (s. 13. syyskuuta 1973) on sveitsiläinen jalkapallovalmentaja ja entinen puolustaja. Heinäkuusta 2023 lähtien hän on toiminut Servetten päävalmentajana.

Ura pelaajana
-------------

Weiler aloitti pelaajauransa FC Winterthurissa Sveitsin toiseksi korkeimmalla sarjatasolla. Hyvät esitykset poikivat puolustajalle siirron FC Aarauhun kesällä 1993. Weiler pelasi Aaraun paidassa pääsarjassa. Hän siirtyi jo yhden kauden jälkeen tuoreeseen mestarijoukkue Servetteen. Hän edusti myös FC Zürichiä kunnes palasi Winterthuriin, jossa lopetti uransa vuonna 2001.

Maajoukkuetasolla Weiler edusti Sveitsiä yhdessä A-maaottelussa vuonna 1997.

Ura valmentajana
----------------

Maaliskuussa 2001 Weilerista tuli FC Winterthurin apulaisvalmentaja. Hän toimi seuran väliaikaisena päävalmentaja kesä–heinäkuussa 2001 ja tammi–helmikuussa 2002. Hän liittyi FC St. Gallenin organisaatioon urheilutoimenjohtajaksi tammikuussa 2005 ja valmensi myös seuran reservijoukkuetta. Lokakuussa 2007 Weiler toimi hetken aikaa St. Gallenin päävalmentajana.

Kaudeksi 2009/10 Weiler siirtyi FC Schaffhausenin päävalmentajaksi. Joukkueen menestys Weilerin alaisuudessa jäi heikoksi ja kaudella 2010/11 seura vajosi putoamiskamppailuun Sveitsin toiseksi korkeimmalla sarjatasolla. Huhtikuussa 2011 Weiler siirtyi FC Aaraun päävalmentajaksi. Weiler luotsasi Aaraun Challenge Leaguen mestariksi kaudella 2012/13 ja seura nousi takaisin liigaan. Weilerin johdolla Aarau säilytti sarjapaikkansa, mutta valmentaja itse jätti seuran kauden 2013/14 päätteeksi.

Marraskuussa 2014 Weilerista tuli Saksan 2. Bundesliigassa pelaavan 1. FC Nürnbergin päävalmentaja. Nürnbergissä Weiler teki hyvää työtä nostamalla seuran kauden päätteeksi yhdeksänneksi. Kaudella 2015/16 Weiler johdatti seuransa sarjan kolmanneksi. Nousukarsinnoissa Nürnberg taipui Eintracht Frankfurtille yhteismaalein 2–1 ja näin sarjanousu jäi haaveeksi. Kauden jälkeen Weiler siirtyi belgialaisen RSC Anderlechtin päävalmentajaksi. Debyyttikaudellaan Weiler luotsasi RSC Anderlechtin Belgian liigan mestariksi kolmen vuoden tauon jälkeen. Eurooppa-liigassa Weiler luotsasi Anderlechtin lohkovaiheesta pudotuspeleihin ja belgialaiset raivasivat tiensä aina puolivälieriin saakka pudottamalla jatkosta Zenitin ja APOELin. Puolivälierissä Anderlecht taipui lopulta Manchester Unitedille jatkoaikatappiolla. Kauden päätteeksi Weiler valittiin vuoden parhaaksi jalkapallovalmentajaksi Belgiassa. Kausi 2017/18 lähti Anderlechtin osalta heikosti liikkeelle ja seurajohto erotti Weilerin tehtävistään syyskuun puolivälissä, kun joukkue oli liigassa sijalla 9.

Kesäkuussa 2018 Weilerista tuli sveitsiläisseura FC Luzernin päävalmentaja. Luzernin kausi ei sujunut odotusten mukaisesti, vaan joukkue juuttui liigan alempaan keskikastiin. Weiler sai potkut seurasta helmikuussa 2019 kolmen ottelun tappioputken jälkeen.

Elokuun lopussa 2019 Weilerista tuli egyptiläisen Al-Ahlin päävalmentaja. Hän luotsasi seuran tuplamestariksi Egyptissä kaudella 2019/20. Hän jätti tehtävänsä lokakuussa 2020 henkilökohtaisen syiden vuoksi.

Vuoden 2022 alussa Weilerista tuli Japanin liigan Kashima Antlersin päävalmentaja. Hän sai kuitenkin potkut tehtävistään jo elokuussa 2022.

Heinäkuun alussa 2023 Weiler aloitti Servetten päävalmentajana.

Meriitit
--------

### Valmentajana

* Egyptin mestaruus: 2020
* Egyptin cup: 2020
* Belgian mestaruus: 2017
* Sveitsin Challenge League: 2013
* Belgian vuoden valmentaja: 2017

Lähteet
-------

1. ↑  René Weiler
2. ↑  SWITZERLAND VS. RUSSIA 1 - 2
3. ↑  Fussball: René Weiler Assistenztrainer in Winterthur
4. ↑  Trainer 1896 – heute (Arkistoitu – Internet Archive)
5. ↑  RENÉ WEILER
6. ↑  FC St. Gallen » Manager history
7. ↑  René Weiler neuer Trainer beim FCS (Arkistoitu – Internet Archive)
8. ↑  René Weiler neuer Trainer in Aarau
9. ↑  René Weiler verlässt den FC Aarau
10. ↑  Neuer FCN-Coach Weiler will Spaß vermitteln
11. ↑  Frankfurt win 1-0 at Nuremberg to stay in Bundesliga
12. ↑  Anderlecht heeft akkoord met nieuwe trainer René Weiler
13. ↑  Anderlecht back on top in Belgium
14. ↑  Man Utd edge into semis after extra-time victory
15. ↑  Weiler is Trainer van het Jaar (Arkistoitu – Internet Archive)
16. ↑  Celtic's Champions League opponents Anderlecht sack their manager
17. ↑  Luzern missglückt der Einstand von Trainer René Weiler
18. ↑  Knall beim FC Luzern: Trainer René Weiler entlassen
19. ↑  Al Ahly: Egyptian giants appoint Rene Weiler as new coach
20. ↑  OFFICIAL: Head coach Rene Weiler departs Al Ahly
21. ↑  Former Al Ahly coach Weiler takes charge of Japan’s Kashima Antlers
22. ↑  Kashima parts ways with Swiss manager Rene Weiler (Arkistoitu – Internet Archive)
23. ↑  René Weiler sera le prochain entraîneur du Servette FC

  


|  |  |  |
| --- | --- | --- |
| Edeltäjä:**Michel Preud’homme** | **Belgian vuoden valmentaja**2017 | Seuraaja:**Ivan Leko** |

|  |  |  |
| --- | --- | --- |
| Edeltäjä:**Valérien Ismaël** | **1. FC Nürnbergin päävalmentaja**11/2014–2016 | Seuraaja:**Alois Schwartz** |

|  |  |  |
| --- | --- | --- |
| Edeltäjä:**Besnik Hasi** | **RSC Anderlechtin päävalmentaja**2016–9/2017 | Seuraaja:**Hein Vanhaezebrouck** |

|  |  |  |
| --- | --- | --- |
| Edeltäjä:**Gerardo Seoane** | **FC Luzernin päävalmentaja**2018–2/2019 | Seuraaja:**Thomas Häberli** |

|  |  |  |
| --- | --- | --- |
| Edeltäjä:**Martín Lasarte** | **Al-Ahlin päävalmentaja**2019–10/2020 | Seuraaja:**Pitso Mosimane** |

|  |  |  |
| --- | --- | --- |
| Edeltäjä:**Alain Geiger** | **Servetten päävalmentaja**2023– | Seuraaja:**–** |